**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.08.2023, ora 08:00 – 06.08.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 06.08.2023, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 05.08.2023, la ora 11:30, **Avertizarea Hidrologică nr. 103 – COD GALBEN / COD PORTOCALIU**, valabilă în intervalul *05.08.2023 ora 14:00 – 07.08.2023 ora 12:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Someş, Crasna, Barcău, Crişul Repede, Crişul Negru, Crişul Alb, Mureş, Bega Veche, Bega, Timiş, Bârzava, Moraviţa, Caraş, Nera, Cerna, Dunăre – afluenţii mici aferenţi sectorului amonte confluenţă cu râul Desnăţui, Desnăţui, Jiu, Olt, Argeş*, cu posibile depăşiri ale **COTELOR DE APĂRARE.**

Această **Avertizare Hidrologică** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ALBA, ARAD, ARGEŞ, BIHOR, CARAŞ-SEVERIN, CLUJ, DÂMBOVIȚA, DOLJ, GORJ, HUNEDOARA, MARAMUREȘ, MEHEDINŢI, SĂLAJ, SATU MARE, SIBIU, TIMIŞ și VÂLCEA (17 prefecturi) – COD GALBEN;*

*- CARAŞ-SEVERIN, GORJ, MEHEDINŢI și TIMIŞ (4 prefecturi) - COD PORTOCALIU*.

**RÂURI**

**Debitele au fost în creștere** datorită precipitațiilor, sub formă de aversă, prognozate și propagării pe râurile din bazinele hidrografice: Someșul Mic, Arieș, Bega, Timiș, Bârzava, Moravița, Caraș, Nera, Cerna, bazinele superioare şi mijlocii ale Crasnei, Barcăului şi Crişurilor, pe afluenții Jiului și afluenții din bazinele inferioare ale Mureșului și Oltului.

Pe râurile din bazinele hidrografice: Vedea, Bârlad, Prut și pe cele din Dobrogea, debitele au fost staționare, iar pe celelalte au fost în scădere.

Scurgeri importante pe versanți, torenți, pâraie cu formare de viituri rapide și efecte de inundații locale și creșteri importante de niveluri și debite cu atingerea și depășirea **COTELOR DE APĂRARE**, s-au înregistrat pe unele râuri mici din bazinele hidrografice: Bârzava, Caraș, Nera, Cerna și bazinul superior al Timișului, datorită precipitațiilor torențiale, cu caracter de aversă, însemnate cantitativ cazute în interval.

Debitele se situează la valori sub mediile multianuale lunare, cu coeficienți moduli cuprinși între 30-90 %, mai mari (în jurul și peste normalele lunare) pe cursul superior şi mijlociu al Târnavei Mici, cursul superior al Vişeului, cursul mijlociu al Mureșului şi mai mici (sub 30% din normalele lunare) pe râurile din bazinele hidrografice: Tazlău, Rm. Sărat, Bârlad, Jijia, pe unii afluenţi ai Moldovei și pe râurile din Dobrogea.

Se situează pestse **COTA DE INUNDAȚIE** râul Timiș la stația hidrometrică Teregova (180+20)-jud. CS.

Este în vigoare **AVERTIZAREA HIDROLOGICĂ nr. 103** din 05.08.2023

În interval au fost emise o **AVERTIZARE HIDROLOGICĂ** pentru fenomene imediate și trei **ATENȚIONĂRI HIDROLOGICE** pentru fenomene imediate.

**Debitele vor fi în creştere** ca urmare a precipitațiilor prognozate, sub formă de aversă şi propagării, exceptând râurile din bazinele hidrografice: Vedea, Bârlad, bazinele mijlocii și inferioare ale Argeșului, Ialomitei și Buzăului, afluenții Prutului inferior și râurile din Dobrogea unde vor fi staționare.

Datorită precipitațiilor torențiale, sub formă de aversă, însemnate cantitativ, prognozate, se pot produce scurgeri importante pe versanţi, torenţi, pâraie, viituri rapide pe râurile mici cu posibile efecte severe de inundaţii locale și depășiri ale **COTELOR DE APĂRARE** pe unele râuri din Banat și Oltenia.

Rămâne în vigoare **AVERTIZAREA HIDROLOGICĂ nr. 103** din 05.08.2023.

**DUNĂRE**

**Debitul la intrarea în țară (secțiunea Baziaș) în intervalul 05.08 – 06.08.2023 a fost staționar, având valoarea de 3800 m3/s**, sub media multianuală a lunii august (4300 m3/s).

În aval de Porţile de Fier debitele au fost în scădere pe sectorul Gruia – Bechet și în creștere pe sectorul Corabia – Tulcea.

**Debitul la intrarea în țară (secțiunea Baziaș) va fi în creştere (3900 m3/s).**

În aval de Porțile de Fier, debitele vor fi creştere pe sectorele Gruia – Calafat și Zimnicea – Tulcea şi relativ staţionare pe sectorul Bechet – Tr. Măgurele.

**2.** **Situaţia meteorologică în intervalul 05.08.2023, ora 09:00 –06.08.2023, ora 06:00**

**Administraţia Naţională de Meteorologie** (A.N.M.) a emis în data de 05.08.2023, la ora 10:00, **Avertizarea Meteorologică nr. 106**, conform căreia:

**MESAJ 1**

**- COD GALBEN:** ,, *Pe parcursul zilei de sâmbătă (05 august) în Banat, Crișana, Transilvania, Maramureș, Oltenia, Muntenia și sud-estul Moldovei va fi caniculă, disconfortul termic se va menține ridicat, iar indicele temperatură-umezeală (ITU) va depăși pragul critic de 80 de unități. Temperaturile maxime se vor situa în general între 33 și 37 de grade.”*

**MESAJ 2**

**- COD GALBEN:** ,, *În intervalul 05 august, ora 13 – 06 august, ora 10, în Banat, Crișana, Oltenia, vestul Transilvaniei și al Munteniei vor fi perioade cu instabilitate atmosferică. Aceasta se va manifesta prin averse, descărcări electrice, intensificări de scurtă durată ale vântului și pe arii restrânse vijelii și grindină. În intervale scurte de timp sau prin acumulare cantitățile de apă vor fi de 20...25 l/mp și izolat de peste 30...40 l/mp. Notă: pe parcursul zilei de duminică instabilitatea atmosferică se va manifesta îndeosebi în jumătatea de est a teritoriului.”*

**- COD PORTOCALIU:** ,, *În județele Arad, Timiș, Hunedoara, Caraș-Severin, Mehedinți, Dolj, Gorj și în zona de munte a județelor Vâlcea și Alba vor fi averse torențiale, descărcări electrice, intensificări ale vântului (rafale în general de 70...80 km/h) și pe arii restrânse vijelii puternice și grindină. În intervale scurte de timp (1-3 ore) sau prin acumulare cantitățile de apă vor fi de 30...50 l/mp și izolat de peste 70...80 l/mp.”*

Această **Avertizare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BIHOR, BISTRIŢA-NĂSĂUD, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, DÂMBOVIŢA, DOLJ, GALAŢI, GIURGIU, GORJ, HUNEDOARA, IALOMIŢA, ILFOV, MARAMUREŞ, MEHEDINŢI, MUREŞ, OLT, PRAHOVA, SĂLAJ, SATU MARE, SIBIU, TELEORMAN, TIMIŞ, VÂLCEA şi Municipiul BUCUREŞTI (31 prefecturi) – COD GALBEN (MESAJ 1);*

*- ALBA, ARAD, ARGEŞ, BIHOR, CARAŞ-SEVERIN, CLUJ, DOLJ, GORJ, HUNEDOARA, MEHEDINŢI, OLT, SĂLAJ, SATU MARE, SIBIU, TELEORMAN, TIMIŞ și VÂLCEA (17 prefecturi) – COD GALBEN (MESAJ 2);*

*- ALBA, ARAD, CARAŞ-SEVERIN, DOLJ, GORJ, HUNEDOARA, MEHEDINŢI, TIMIŞ și VÂLCEA (9 prefecturi) – COD PORTOCALIU (MESAJ 2).*

**ÎN ŢARĂ**

Deși valorile termice au fost în scădere față de intervalul precedent, vremea a fost călduroasă în cea mai mare parte a țării, local caniculară în sud, vest, nord-vest și izolat în centru, iar disconfortul termic a fost ridicat. Indicele temperatură-umezeală (ITU) a atins și a depășit pragul critic de 80 de unități în Maramureș, Crișana, vestul și nord-vestul Transilvaniei, pe arii relativ extinse în Banat, Oltenia, Muntenia și Dobrogea și local în Moldova. Temperaturile maxime s-au încadrat între 26 de grade la Constanța-dig și 39 de grade la Bechet. Cerul a fost mai mult senin în sudul, estul și centrul țării, dar după orele amiezii în vestul și sud-vestul teritoriului, instabilitatea atmosferică s-a accentuat treptat și au fost averse și cu caracter torențial, însoțite de descărcări electrice și intensificări de scurtă durată ale vântului (cu rafale în general de 70...80 km/h), ce au luat și aspect de vijelie pe raza județelor Timiș, Bihor, Mehedinți și Dolj și izolat de grindină, din surse externe în județul Bihor. Îndeosebi prin acumulare, în Banat s-au înregistrat cantități de apă local de 30...40 l/mp, iar în județul Caraș-Severin și în Munții Banatului s-au depășit punctiform 70...80 l/mp. Vântul a avut intensificări temporare și în restul teritoriului, cu viteze de 40...50 km/h. La ora 06 se înregistrau 12 grade la Miercurea Ciuc și 25 de grade la Sulina și Gura Portiței.

*Observații: de ieri dimineață, de la ora 06, au fost în vigoare 9 mesaje de alertă privind fenomene meteorologice periculoase imediate:*

*- 3 avertizări cod portocaliu emise de către SRPV Timișoara;*

*- 6 atenționări cod galben (3 emise de către SRPV Timișoara, 2 de către SRPV Craiova și 1 de către SRPV Cluj).*

**LA BUCUREŞTI**

Vremea a fost caniculară, disconfortul termic accentuat, iar indicele temperatură-umezeală (ITU) a depășit pragul critic de 80 de unități. Temperatura maximă a fost de 35 de grade la Afumați, 36 de grade la stația meteo Băneasa și 37 de grade la Filaret. Cerul a fost mai mult senin, iar vântul a suflat în general moderat. La ora 06 se înregistrau 21 de grade la Afumați și Băneasa și 22 de grade la Filaret.

**3. Prognoza meteorologică în intervalul 06.08.2023, ora 09:00 –07.08.2023, ora 09:00**

**ÎN ŢARĂ**

Vremea va fi în general instabilă și se va răcori în cea mai mare parte a țării. Excepție vor face regiunile estice și sud-estice, unde valorile termice vor caracteriza o vreme călduroasă, pe arii restrânse caniculară după-amiaza cu disconfort termic ridicat, indicele temperatură umezeală (ITU) urmând să atingă și să depășească ușor pragul critic de 80 de unități. În vestul și nord-vestul țării nebulozitatea va fi în general persistentă, temporar va ploua și pe arii restrânse vor mai fi descărcări electrice. În prima parte a zilei în estul Olteniei, jumătatea de vest a Munteniei, apoi treptat și în Maramureș, Transilvania, Moldova, Bărăgan și Dobrogea vor fi perioade cu instabilitate atmosferică ce se va manifesta prin înnorări temporar accentuate, averse ce vor avea și caracter torențial, intensificări de scurtă durată ale vântului, descărcări electrice și grindină. În intervale scurte de timp sau prin acumulare cantitățile de apă vor depăși local 20...35 l/mp și izolat 40...50 l/mp. În sud-est, pe arii restrânse vor fi și vijelii puternice (rafale în general de 70...80 km/h). Noaptea vor mai fi înnorări și local ploi slabe în nord, centru și nord-est, iar în rest cerul va fi variabil. Temperaturile maxime vor fi de la 22...23 de grade în dealurile Crișanei și în Maramureș până în jurul a 35 de grade în estul Moldovei și al Munteniei, iar cele minime se vor situa în general între 11 și 20 de grade.

**LA BUCUREŞTI**

Vremea va fi în general instabilă și se va răcori. Cerul va fi variabil, dar cu înnorări temporar accentuate în prima parte a zilei, când vor fi averse, posibil torențiale (peste 10...15 l/mp) și descărcări electrice. Temporar vântul va avea intensificări, inclusiv de scurtă durată în timpul ploilor. Temperatura maximă se va situa în jurul valorii de 29 de grade, iar cea minimă va fi de 15...18 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei a II-a de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

***Administraţia Bazinală de Apă Buzău-Ialomiţa***

Din cauza scăderii debitului fluviului Dunărea din ultima perioadă, precum și a prognozei hidrologice a debitelor medii zilnice, începând cu data de 24.07.2023 s-a trecut la aplicarea fazei de atenționare/avertizare pentru sectorul 6.1 Chiciu-Vadu Oii și sectorul 6. Chiciu-Vadu Oii (amonte Chiciu). Începând cu data de 25.07.2023 s-a trecut la aplicarea fazei de atenționare/avertizare pentru sectorul 5.2 Braț Macin – PH Smârdan.

***Administraţia Bazinală de Apă Jiu***

Începând cu data de 17.05.2022 a fost oprită alimentarea cu apă a Barajului Valea de Pești, din Priza Câmpu lui Neag (Buta), pentru efectuarea lucrărilor de înlocuire a conductei Buta-Baraj.

**DIRECȚIA COMUNICARE**